*Projekts*

LATVIJAS REPUBLIKAS MINISTRU KABINETS

2014.gada Noteikumi Nr.

Rīgā (prot. Nr. .§)

### Būvniecības ieceres publiskas apspriešanas kārtība

Izdoti saskaņā ar

Būvniecības likuma

5.panta pirmās daļas 13.punktu

**1. Vispārīgie jautājumi**

1. Noteikumi nosaka būvniecības ieceres publiskas apspriešanas kārtību.

2. Ievērojot Būvniecības likumā noteikto atklātības un sabiedrības līdzdalības principu, būvniecības ieceres publiskas apspriešanas mērķis ir saskaņot sabiedrības un būvniecības ierosinātāja intereses, nodrošinot būvvaldes lēmuma atklātumu saistībā ar attiecīgās teritorijas attīstību.

3. Publiskas apspriešanas procedūru pārrauga un koordinē būvvalde.

4. Publisku apspriešanu organizē un izdevumus sedz būvniecības ierosinātājs.

5. Būvvalde būvniecības ieceri nodod publiskai apspriešanai uz laiku, ne īsāku par četrām kalendārām nedēļām no lēmuma par būvniecības ieceres publiskas apspriešanas uzsākšanu publicēšanas mājaslapā internetā.

**2. Kārtība, kādā izvērtē publiskas apspriešanas nepieciešamību un sabiedrības informēšana par pieņemto lēmumu**

6. Pēc būvniecības ieceres iesnieguma saņemšanas, gadījumos, kad blakus dzīvojamai vai publiskai apbūvei ir ierosināta tāda objekta būvniecība, kurš var radīt būtisku ietekmi (smaku, troksni, vibrāciju vai cita veida piesārņojumu), bet, kuram nav piemērots ietekmes uz vidi novērtējums, nav spēkā esošs detālplānojums vai būvniecības ieceres īstenošanai tas nav nepieciešams, būvvalde, pirms lēmuma par ierosinātā objekta būvniecības ieceri pieņemšanas, pieņem lēmumu par būvniecības ieceres publiskas apspriešanas nepieciešamību. Publiska apspriešana jāuzsāk ne vēlāk kā divu mēnešu laikā pēc minētā būvvaldes lēmuma pieņemšanas. Ja šajā termiņā netiek uzsākta publiska apspriešana, būvvalde pieņem lēmumu par atteikumu izsniegt būvatļauju.

7. Lai izvērtētu būvniecības ieceres publiskas apspriešanas nepieciešamību, būvvalde ir tiesīga pieprasīt būvniecības ierosinātājam iesniegt papildus nepieciešamos aprēķinus, dokumentus un citus materiālus, kas raksturo konkrēto būvniecības ieceri un tās iespējamo ietekmi (smaku, troksni, vibrāciju vai cita veida piesārņojumu) uz vidi, infrastruktūru un iedzīvotāju veselību.

8. Būvvaldes pieņemtais lēmums attiecībā uz būvniecības ieceres publiskas apspriešanas nepieciešamību un lēmums par publiskas apspriešanas uzsākšanu tiek publicēts tās pašvaldības, kuras administratīvajā teritorijā ir plānota būvniecība, mājaslapā internetā triju darbdienu laikā no lēmuma pieņemšanas dienas un būvniecības informācijas sistēmā.

9. Lēmumā par būvniecības ieceres publiskas apspriešanas nepieciešamību norāda attiecīgās būvniecības ieceres publiskas apspriešanas ilgumu un termiņu, kura laikā jāuzsāk publiska apspriešana un jāiesniedz šo noteikumu 10.punktā norādītie dokumenti saskaņošanai.

**3. Publiskas apspriešanas norise**

10. Būvniecības ierosinātājs, pamatojoties uz būvvaldes lēmumu par būvniecības ieceres publiskas apspriešanas nepieciešamību, sagatavo un iesniedz būvvaldei saskaņošanai:

10.1. paziņojumu par būvniecības ieceres nodošanu publiskai apspriešanai, kas ietver:

10.1.1. būvniecības ieceres veidu, adresi;

10.1.2. vietu un laiku, kur var iepazīties ar būvniecības ieceres dokumentāciju t.sk. vizuālo risinājumu un aprakstu par būvniecības ieceres iespējamo ietekmi (smaku, troksni, vibrāciju vai cita veida piesārņojumu) uz vidi, infrastruktūru un iedzīvotāju veselību;

10.1.3. būvniecības ieceres prezentācijas pasākuma norises vietu un laiku;

10.1.4. atsauksmju iesniegšanas termiņu un adresi;

10.1.5. informāciju par būvniecības ierosinātāju (fiziskās personas vārds, uzvārds vai juridiskās personas nosaukums, adrese, reģistrācijas numurs un atbildīgās personas kontakttālrunis);

10.1.6. informāciju par būvprojekta izstrādātāju (nosaukums, adrese, reģistrācijas numurs un atbildīgās personas kontakttālrunis);

10.2. aptaujas lapu sabiedrības viedokļa paušanai, kurā ietver sadaļas sniedzamajai informācijai:

10.2.1. vārdam, uzvārdam, dzīvesvietai, kontaktinformācijai (tālruņa numurs/elektroniskā pasta adrese) vai juridiskās personas nosaukumam, reģistrācijas numuram, juridiskai adresei un kontaktinformācijai (tālruņa numurs/elektroniskā pasta adrese);

10.2.2. kā un cik lielā mērā būvniecības iecere aizskar personas tiesības vai likumiskās intereses;

10.2.3. priekšlikumi, ierosinājumi vai nosacījumi, lai, īstenojot būvniecības ieceri, netiktu aizskartas personas tiesības vai likumiskās intereses;

10.2.4. citai ar būvniecības ieceri saistītai informācijai;

10.3. būvtāfeles maketu un 11.2.apakšpunktā minēto planšetes maketu.

11. Būvniecības ierosinātājs papildus 10.punktā minētajai informācijai būvvaldē iesniedz:

11.1. ievietošanai pašvaldības mājaslapā internetā - elektroniski sagatavotu grafisko materiālu, kurā vizuāli parāda plānotās būves iespējamo izvietojumu un ārējo veidolu, norādot arī informāciju par zemesgabala, uz kura plānota būvniecība, izmantošanu atbilstoši pašvaldības teritorijas plānojumam;

11.2. izvietošanai pašvaldības telpās – sagatavotu planšeti ar 10.1.apakšpunktā minēto informāciju.

12. Būvvalde septiņu darbdienu laikā no dienas, kad būvvaldei iesniegti visi 10.punktā minētie dokumenti, izvērtē būvniecības ierosinātāja iesniegto dokumentu atbilstību šo noteikumu prasībām un pēc 11.punktā minētās informācijas un materiālu saņemšanas pieņem lēmumu par būvniecības ieceres publiskas apspriešanas uzsākšanu. Būvvalde lēmumu publicē pašvaldības mājaslapā internetā un būvniecības informācijas sistēmā, pievienojot šo noteikumu 10.punktā minēto informāciju, kā arī 11.1.apakšpunktā iesniegto grafisko materiālu.

13. Būvvaldei ir pienākums publiskas apspriešanas procesā un prezentācijas norises vietā un laikā nodrošināt iespēju ikvienai personai iepazīties ar būvniecības ieceri.

14. Būvniecības ierosinātājam pēc lēmuma par publiskas apspriešanas uzsākšanu spēkā stāšanās dienas ir pienākums uz publiskas apspriešanas laiku izvietot apbūvējamā zemesgabalā publiski redzamā un pieejamā vietā būvtāfeli (no ūdensnecaurlaidīga un apkārtējās vides ietekmi noturīga materiāla, ne mazāku kā 1,2 x 1,2 m), kurā ietver šo noteikumu 10.1.apakšpunktā minētās ziņas.

15. Publiskas apspriešanas laikā ikvienai personai ir šādas tiesības:

15.1. iepazīties ar publiskajai apspriešanai nodoto informāciju;

15.2. izteikt savu viedokli;

15.3. pieaicināt neatkarīgus ekspertus vai kompetentu institūciju pārstāvjus, lai izvērtētu būvniecības ieceri;

15.4. līdz noteiktajam termiņam iesniegt būvvaldē atsauksmes, priekšlikumus vai ierosinājumus būvniecības ieceres pilnveidošanai, kā arī aizpildīt un nosūtīt vai iesniegt norādītajā adresē šo noteikumu 10.2.apakšpunktā minēto aptaujas lapu;

15.5. piedalīties būvniecības ieceres prezentācijas pasākumā un izteikt savu viedokli par būvniecības ieceri.

16. Pēc publiskas apspriešanas norises beigām mēneša laikā būvvalde sagatavo pārskatu, kurā iekļauj:

16.1. šo noteikumu 10.2.apakšpunktā minētajās aptaujas lapās pausto viedokļu apkopojumu (īpaši izvērtējot to nekustamo īpašumu īpašnieku vai, ja tādu nav – tiesisko valdītāju, kuru nekustamie īpašumi robežojas ar zemes gabalu, kurā plānota būvniecība) un ekspertu vai institūciju atzinumu, kā arī publiski izteikto viedokļu izvērtējumu;

16.2. apkopojumu par izteiktām atsauksmēm, priekšlikumiem vai ierosinājumiem atbilstoši šo noteikumu 15.4.apakšpunktam būvniecības ieceres pilnveidošanai vai īstenošanai.

17. Pamatojoties uz 16.punktā minēto pārskatu, kā arī iesaistīto pašvaldību pieņemtajiem lēmumiem par konkrēto būvniecības ieceri, ja būvniecības iecere skar vai ietekmē šo pašvaldību administratīvo teritoriju, būvvalde pieņem lēmumu par būvatļaujas izdošanu vai atteikumu izdot būvatļauju.

18. Būvvaldei ir pienākums Būvniecības likuma 14.panta noteiktajā kārtībā paziņot sabiedrībai pieņemto lēmumu par būvatļaujas izdošanu vai atteikumu izdot būvatļauju. Šo noteikumu 16.punktā minētais pārskats tiek publicēts pašvaldības mājaslapā internetā un būvniecības informācijas sistēmā.

**4. Publiska apspriešana, ja būvniecības iecere**

**ietekmē vairāku pašvaldību administratīvās teritorijas**

19. Ja būvniecības iecere ietekmē vairāku pašvaldību administratīvās teritorijas, publisku apspriešanu būvniecības ierosinātājs organizē attiecīgi katrā pašvaldībā.

20. Būvvalde, kuras atbildības teritorijā iecerēta būvniecība:

20.1. koordinē publiskas apspriešanas procedūru;

20.2. saskaņo publiskas apspriešanas norisi ar tām pašvaldībām (būvvaldēm), kuru administratīvo teritoriju ietekmē būvniecības iecere;

20.3. izvērtē šo noteikumu [21.punktā](http://likumi.lv/doc.php?id=157684#p9) minēto būvvalžu pieņemtos lēmumus.

21. Katrai pašvaldībai (būvvaldei), kuras administratīvo teritoriju ietekmē būvniecības iecere, ir pienākums nodrošināt būvniecības ieceres publisku apspriešanu un lēmuma pieņemšanu par būvniecības ieceres atbalstīšanu vai neatbalstīšanu, vai papildu nosacījumu izvirzīšanu. Pašvaldībai ir pienākums pieņemto lēmumu nodod šo noteikumu [20.punktā](http://likumi.lv/doc.php?id=157684#p10) minētajai būvvaldei.

**5. Noslēguma jautājumi**

22. Ja būvniecības ieceres publiskas apspriešanas procedūra tika uzsākta atbilstoši Ministru kabineta 2007.gada 22.maija noteikumos Nr.331 „Paredzētās būves publiskās apspriešanas kārtība” noteiktajai kārtībai un līdz šo noteikumu spēkā stāšanās datumam nav pabeigta, publiskas apspriešanas procedūra ir pabeidzama atbilstoši šo noteikumu prasībām.

23. Šo noteikumu 8., 12. un 18.punkts attiecībā uz būvvaldes pieņemto lēmumu publicēšanu būvniecības informācijas sistēmā stājas spēkā 2015.gada 1.oktobrī.

Ministru prezidents L.Straujuma

Ekonomikas ministrs   V. Dombrovskis

Iesniedzējs:

Ekonomikas ministrs   V. Dombrovskis

Vīza:

Valsts sekretārs M.Lazdovskis

17.10.2014 08:30

1124

Oša,

67013031, Ilze.Oša@em.gov.lv

Bučinska,

67013032, Elga.Bucinska@em.gov.lv